บอร์ดสลากวุ่น ถก1.4ล้านใบ แห่ล็อบบี้อื้อ
โพสต์ทูเดย์ &#8212; บอร์ดสลากนัดถกวันนี้ ชี้ชะตาโควตา 1.4 ล้านใบ หลังพบวิ่งล็อบบี้กันฝุ่นตลบ
22 ก.ย. 2552

โพสต์ทูเดย์ — บอร์ดสลากนัดถกวันนี้ ชี้ชะตาโควตา 1.4 ล้านใบ หลังพบวิ่งล็อบบี้กันฝุ่นตลบ
แหล่งข่าวจากคณะกรรมการสลากกินแบ่งรัฐบาล เปิดเผยว่า คณะกรรมการที่มีนายสถิตย์ลิ่มพงศ์พันธุ์ ปลัดกระทรวงการคลังเป็นประธาน จะประชุมวันที่ 22 ก.ย.นี้ เพื่อพิจารณารายละเอียดการจัดสรรโควตาสลาก 1.4 ล้านฉบับ ให้องค์กรการกุศลและรายย่อย
แหล่งข่าวเปิดเผยว่า ขณะนี้มีทั้งนักการเมือง ข้าราชการ พ่อค้า องค์กร และนิติบุคคลจำนวนมากที่เสนอขอรับการจัดสรรโควตาทำให้ยอดการขอโควตามีเกินกว่า 1.4 ล้านฉบับ ดังนั้น ที่ประชุมจะมีการนำข้อเสนอผลการพิจารณาของคณะอนุกรรมการแก้ปัญหาสลากราคาแพง ซึ่งมีพล.ต.อ.พิชิต ควรเดชะคุปต์ กรรมการสลากฯ เป็นประธาน และที่ผ่านมาได้เห็นชอบจัดสรรให้แก่ 15 องค์กรการกุศล โดยยึดหลักเกณฑ์การคืนโควตาให้แก่องค์กรที่เคยถูกตัดโควตาไปในช่วงนายวราเทพ รัตนากร อดีตรมช.คลัง เพราะขณะนั้นโควตาถูกตัดไปจัดสรรให้แก่นิติบุคคล
ก่อนหน้านี้ คณะกรรมการสลากฯ มีมติเมื่อวันที่ 18 ก.ย. ให้พิมพ์เพิ่ม 4 ล้านฉบับ โดย 2.6ล้านฉบับพิมพ์ให้กับองค์การทหารผ่านศึกและสมาคมทหารผ่านศึกพิการ ส่วนที่เหลือ 1.4 ล้านฉบับพิมพ์เพื่อส่งเสริมรายได้องค์กรการกุศลและรายย่อย 
แหล่งข่าวเชื่อว่าเมื่อสำนักงานสลากฯ สามารถพิมพ์สลากทั้งจำนวน 4 ล้านฉบับออกงวดวันที่ 1 พ.ย. และพิมพ์สลากการกุศลให้กับสภากาชาดไทยอีก 4 ล้านฉบับ รวมเป็น 8 ล้านฉบับในช่วงปลายปีนี้ รวมถึงการยกเลิกแจ็กพอตจะแก้ปัญหาสลากเกินราคาในขณะนี้ได้
เชื่อว่ามาตรการที่จะให้ใบแดง กับมูลนิธิที่ขายสลากเกินราคา จะยิ่งช่วยทำให้แก้ปัญหามาตรการสลากเกินราคาได้อีกด้วย รวมถึงบการเพิ่มรางวัลที่ 1 เป็น 25 รางวัล จะมีผลทำให้การรวมเลข ที่นำไปสู่การขายเลขชุดเกินราคาจะลดลง